KIRJALLINEN KYSYMYS E-1693/01

esittäjä(t): Adriana Poli Bortone (UEN) komissiolle

(14. kesäkuuta 2001)

Aihe: Gallipolin rannan tuntumassa sijaitseva Sant'Andrean saari

Italian hallitus on antanut luvan rakentaa loma-asuntoja Gallipolin rannan tuntumassa sijaitsevalle Sant'Andrean saarelle (Italia, Puglia) ja myöntänyt ainakin lehtitietojen mukaan sitä varten jopa rahoitusta Sviluppo Italia -yhdistyksen kautta.

Asia on erittäin vakava, koska alue on määritetty yhteisön tärkeänä pitämäksi alueeksi (viite COD IT 9150015) ja siten myös ympäristön suhteen erityistä suojelua vaativaksi alueeksi.

Onko komissio valmis puuttumaan asiaan ajoissa ja tutkimaan, ovatko edellä mainitut rakennukset sopusoinnussa ympäristönsuojeluvaatimusten kanssa?

Margot Wallströmin komission puolesta antama vastaus

(3. syyskuuta 2001)

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 6 artiklassa säädetään suojelutoimenpiteistä erityisten suojelutoimien alueilla. Direktiivin 92/43/ETY 4 artiklan 5 kohdan mukaisesti nämä säännökset koskevat myös yhteisön tärkeänä pitämiä alueita, kun ne on hyväksytty yhteisön tärkeänä pitämiksi valittujen alueiden luettelon perusteella 4 artiklan 2 kohdassa säädettyä menettelyä noudattaen. Tällä hetkellä erityisten suojelutoimien alueita ei ole nimetty eikä yhteisön tärkeänä pitämien alueiden luetteloa hyväksytty. Yhteisön tärkeänä pitämiksi ehdotettujen alueiden osalta jäsenvaltioiden on kuitenkin noudatettava tiettyjä velvollisuuksia sen takaamiseksi, ettei direktiivin tavoitetta vaaranneta, etenkin jos alueella esiintyy ensisijaisesti suojeltavia luontotyyppejä ja lajeja. Vaikka yhteisön hyväksymää luetteloa ei vielä olekaan, jäsenvaltioita neuvotaan vähintään olemaan ryhtymättä toimiin, jotka voivat aiheuttaa ehdotetun alueen tilan huonontumista.

Parlamentin jäsenen antamien tietojen perusteella matkailukeskukseksi valittu alue näyttää kuuluvan yhteisön tärkeänä pitämäksi ehdotettuun alueeseen IT9150015. Hankkeen yksityiskohtia ja vaikutuksia alueeseen ei kuitenkaan ole kuvailtu.

Direktiivissä 92/43/ETY ei kielletä rakentamasta matkailukeskuksia luonnonsuojelualueille. Siinä säädetään, että yhteisön tärkeänä pitämiin alueisiin merkittävästi vaikuttaville hankkeille on haettava direktiivissä säädetyn järjestelmän mukainen lupa. Kysyjä ei mainitse mitään sellaista tekijää tai olosuhdetta, jonka voisi katsoa olevan järjestelmän vastainen. Luvan myöntäminen matkailukeskuksen rakentamiselle ei sinänsä ole direktiivin vastaista.

Edellä mainittujen tietojen perusteella ei siis voida katsoa, että tapauksessa olisi rikottu direktiiviä 92/43/ETY.

Parlamentin jäsenen mainitsema hanke voisi olla 3. maaliskuuta 1997 annetulla neuvoston direktiivillä 97/11/EY(2) muutetun tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3) liitteeseen II kuuluva hanke. Ympäristövaikutusten arvioinnista annetun direktiivin mukaan jäsenvaltioiden on varmistettava, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Direktiivin soveltamisalaan kuuluvat hankkeet on määritelty liitteissä. Liitteessä II lueteltujen hankkeiden osalta direktiivissä säädetään, että jäsenvaltiot päättävät tapauskohtaisesti tai arviointiperusteiden tai rajojen perusteella, mitkä hankkeet arvioidaan 5-10 artiklan mukaisesti.

Parlamentin jäsenen antamista tiedoista ei kuitenkaan ilmene sellaista tekijää, jota voitaisiin pitää direktiivin vastaisena. Luvan myöntäminen matkailukeskushankkeelle ei sinänsä ole direktiivin vastaista. Ympäristövaikutusten arvioinnista annetussa direktiivissä ei kielletä rakentamasta matkailukeskuksia. Siinä säädetään, että tällaisille hankkeille on saatava ympäristövaikutusten arvioinnista annetussa direktiivissä säädetyn järjestelmän mukainen lupa.

Edellä mainittujen tietojen perusteella ei siis voida tässä vaiheessa katsoa. että tapauksessa olisi rikottu direktiiviä 85/337/ETY, sellaisena kuin se on muutettuna.

Komissio oli jo aloittanut kyseistä hanketta koskevan valituksen käsittelyn sille toimitetun valituskirjeen perusteella. Valitusta käsitellään parhaillaan. Jos komissio löytää todisteita siitä, että tapauksessa on rikottu yhteisön lainsäädäntöä, se ei epäröi EY:n perustamissopimuksen vartijana ryhtyä kaikkiin tarvittaviin toimiin, 226 artiklan (entisen 169 artiklan) mukainen rikkomisesta johtuva menettely mukaan luettuna, taatakseen asiaan liittyvän yhteisön lainsäädännön noudattamisen.

(1) EYVL L 206, 22.7.1992.

(2) EYVL L 73, 14.3.1997.

(3) EYVL L 175, 5.7.1985.